Som utøver på hardingfele har Stein Versto særlig interessert seg for felespelet i Vest-Telemark, men han mestrer store deler av det samlede telemarksspillet. Hans viktigste læremestre har vært Eivind Mo, Bjarne Herrefoss og Kjetil Løndal. I 2011 kom han ut med en solo-CD der han framfører slåtter av og etter brødrene Olav Groven og Eivind Groven. Plata har fått navnet etter en slått etter Olav Groven. Versto har slåtten i tradisjon etter Eivind Mo, som lærte mye av Olav Groven i unge dager.